РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/377-15

2. октобар 2015. године

Б е о г р а д

 З А П И С Н И К

 31. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 1. ОКТОБРА 2015. ГОДИНЕ

Седница је почела у 9,05 часова.

Седници је председавао Маријан Ристичевић, председник Одбора.

Седници су присуствовали чланови Одбора: Миодраг Николић, Жарко Богатиновић, Марјана Мараш, Јован Марковић, Велимир Станојевић, Арпад Фремонд као и Владан Милошевић, Дејан Нектаријевић, Младен Лукић, Жељко Сушец и Надица Николић Танасијевић, заменици чланова Одбора.

Седници нису присуствовали чланови Одбора: Јасмина Обрадовић, Верољуб Матић, Зоран Антић, Милан Ковачевић, Милија Милетић, Ђорђе Стојшић, Горан Ћирић, Милан Кораћ, Душан Петровић и Сабина Даздаревић.

Поред чланова Одбора седници је присуствовао и народни посланик Душан Јанковић.

Поред чланова Одбора седници су присуствовали: представници Министарства пољопривреде и заштите животне средине: Дејан Бугарски, в.д. директора Управе за ветерину, Синиша Котур, начелник Одељења за међународни промет и сертификацију, Управа за ветерину као и представници средстава јавног информисања.

Пре преласка на разматрање прве тачке дневног реда усвојени су, једногласно, записници 26, 27. и 28. седнице Одбора, које су одржане 17. јуна, 15. јуна и 8. јула 2015. године, у тексту у коме су и предложене.

Већином гласова усвојен је следећи

 Д н е в н и р е д

1. Разматрање Предлога закона о потврђивању Споразума између Владе Републике Србије и Владе Краљевине Мароко о сарадњи у области ветерине, који је поднела Влада (број 011-544/15 од 6. марта 2015. године);
2. Р а з н о.

Прва тачка дневног реда **– Разматрање Предлога закона о потврђивању Споразума између Владе Републике Србије и Владе Краљевине Мароко о сарадњи у области ветерине, који је поднела Влада (број 011-544/15 од 6. марта 2015. године)**

У уводним напоменама, Дејан Бугарски је истакао да је Споразум између Владе Републике Србије и Владе Краљевине Мароко о сарадњи у области ветерине потписан у склопу заседања Сталног међувладиног комитета између Републике Србије и Краљевинe Мароко одржаног у Београду, 5. и 6. јуна 2013. године. У име Владе Краљевине Мароко Споразум јепотписао Мохамед Н. Булиф, министар надлежан за опште послове и управљање. Овим споразумом уређују се питања од значаја за сарадњу у области ветеринарства, као што су: промет животиња и производа животињског порекла, размена образаца (сертификата) за потребе увоза и провоза производа животињског порекла, размена извештаја о појави, стању и кретању заразних болести животиња, предузимању мера за спречавање, сузбијање и искорењивање заразних болести животиња, начини сарадње, међусобно обавештавање у случају када пошиљка не задовољава ветеринарско – санитарне услове из уверења које га прати, услови за ограничење или забрану увоза и провоза пошиљака животиња, решавње спорних питања, надлежни органи за спровођење споразума, примена, важење и поступак измене и допуне споразума.

Одбор је већином гласова (12 за), а на основу члана 156. став 3. Пословника Народне скупштине закључио да поднесе Народној скупштини следећи

 И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума између Владе Републике Србије и Владе Краљевине Мароко о сарадњи у области ветерине.

 За известиоца Одбора на седници Народне скупштине одређен је Маријан Ристичевић, председник Одбора.

 У дискусији су учествовали народни посланици: Маријан Ристичевић и Душан Јанковић.

Друга тачка дневног реда - **Разно**

Под тачком-Разно, Синиша Котур је упознао чланове Одбора са процедуром око извоза говеђег и овчијег меса у Народну Републику Кину. По његовим речима, за два месеца ће се финализирати оперативна могућност извоза меса, а да ће се у другој фази радити на извозу прерађевина и млечних производа.

Миодраг Николић, народни посланик је обавестио чланове да је присуствовао састанку са представницима руске амбасаде. Састанку је присуствовао и руски амбасадор Александар Чепурин, а тема о којој се расправљало је покретање одређених пројеката, организовање производње и прераде пољопривредних производа у Србији. По његовим речима постигнут је договор да 10 до 15 привредника из Србије или чланова Одбора посети руско-српски пословни форум који ће се одржати у Русији у периоду од 26. до 29. октобра 2015. године.

Маријан Ристичевић је затражио од представника министарства да припреме за наредну седницу Одбора препоруке око евентуалног повећања или смањења афлатоксина у млеку и сточној храни, с обзиром да је била сушна година, а увозни лобији би то могли искористити као оправдање да се повећа ниво афлатоксина. Домаћи произвођачи би се на такав начин нашли у неповољном положају на домаћем тржишту.

Такође, председник Одбора је најавио одржавање седнице ван седишта Народне скупштине, за 8. и 9. октобар у Лесковцу.

У дискусији су учествовали народни посланици: Маријан Ристичевић и Миодраг Николић.

Одбор је на основу члана 56. Пословника Народне скупштине, донео следећи:

 З А К Љ У Ч А К

 I

Одбор препоручује да се испита могућност измена и допуна Закона о пензијском и инвалидском осигурању и одредаба других закона и аката којима се регулише висина доприноса и оптерећују пољопривредници. Да се испита и могућност отписивања камата или дела дуга из ПИО осигурања земљорадника и да Влада и надлежни органи испитају могућност мораторијума на принудну наплату потраживања по овом основу до измене прописа.

 II

Одбор препоручује да се у склопу разговора са представницима кинеске државе и дипломатским каналима подстакну процеси регистрације објеката и оснажи трговина месом, млеком, прерађевинама, општим намирницама анималног порекла и пољопривредним производима између Републике Србије и Народне Републике Кине.

Пошто других питања и предлога није било, седница је закључена у 10,00 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Вељко Рацковић Маријан Ристичевић